Politiet ved endnu ikke meget om færdselsulykken, der blev opdaget tidligt mandag morgen. En forbipasserende på Skagensvej ved Tversted opdagede færdselsuheldet klokken 04:50 og alarmerede politiet. Bilen var kørt af vejen i en kurve, og endt i grøften, hvor bilen havde ramt et træ. I bilen var en 19-årig mand fra Vendsyssel. Politiet kender ikke mandens tilstand, men han er blevet kørt på Aalborg Universitetshospital med ambulance. - Han er kørt ind i et træ. Vi er oppe og undersøge stedet nu, så vi ved ikke mere på nuværende tidspunkt. Men manden er tilskadekommen, og bilen var voldsomt skadet, siger vagtchef Poul Badsberg fra Nordjyllands Politi. Det er uvist, hvornår ulykken er sket, men der var tale om en soloulykke. - Vi ved ikke, hvornår det er sket, og vi kender heller ikke årsagen til færdselsulykken, siger vagtchefen.
En 19-årig mand fra Vendsyssel kørte af uvisse årsager ind i et træ på hovedvejen mellem Hirtshals og Ålbæk.